Arne Bergseng utgjorde sammen med broren Lars Bergseng en målfarlig duo i norsk ishockey. På grunn av sin enorme fysikk (199 cm / 110 kg) var han ikke den raskeste spilleren på isen, men kompenserte for det med å være god på å lese spillet og flink til å være i rett posisjon. Fra moderklubben Lillehammer dro han først til Furuset, før Storhamar samlet inn 70 000 kroner og hentet Arne til klubben i 1984. Samme år deltok Bergseng på Norges lag under Vinter-OL i Sarajevo.